LV Eiropas Savienības Oficiālais Vēstnesis C 77/2

Paziņojums par antidempinga procedūras uzsākšanu attiecībā uz Horvātijas, Rumānijas, Krievijas un Ukrainas izcelsmes dzelzs vai neleģētā tērauda bezšuvju cauruļvadu un cauruļu importu, par starpposma pārskata uzsākšanu attiecībā uz antidempinga maksājumiem par, cita starpā, Rumānijas un Krievijas izcelsmes dzelzs vai neleģētā tērauda bezšuvju cauruļvadu un cauruļu importu, un par starpposma pārskata uzsākšanu attiecībā uz antidempinga maksājumu par Horvātijas un Ukrainas izcelsmes dzelzs vai neleģētā tērauda bezšuvju cauruļvadu un cauruļu importu

(2005/C 77/02)

Saskaņā ar Padomes Regulas (EK) Nr. 384/96 (“pamatregula”) (1) 5. pantu Komisija ir saņēmusi sūdzību, kurā apgalvots, ka Horvātijas, Rumānijas, Krievijas un Ukrainas (“attiecīgās valstis”) izcelsmes dzelzs vai neleģētā tērauda bezšuvju cauruļvadi un caurules tiek pārdotas par dempinga cenām, tādējādi nodarot būtisku kaitējumu Kopienas ražošanas nozarei.

1. Sūdzība

Sūdzību 2005. gada 14. februārī iesniedza Eiropas Savienības Dzelzs bezšuvju cauruļu ražošanas nozares aizsardzības komiteja (“sūdzības iesniedzējs”) to ražotāju vārdā, kas pārstāv lielāko daļu, šinī gadījumā vairāk nekā 50 %, no Kopienas noteikta veida dzelzs vai tērauda bezšuvju cauruļvadu un cauruļu kopējā ražošanas apjoma.

2. Ražojums

Ražojums, kas šķietami tiek pārdots par dempinga cenām, ir Horvātijas, Rumānijas, Krievijas un Ukrainas izcelsmes noteikta veida dzelzs vai tērauda bezšuvju cauruļvadi un caurules, kuru apaļā šķērsgriezuma ārējais diametrs nepārsniedz 406,4 mm un oglekļa ekvivalenta vērtība (OEV) nepārsniedz 0,86 atbilstoši Starptautiskā metināšanas institūta formulai un ķīmiskajām analīzēm (“attiecīgais ražojums”), un to parasti deklarē ar KN kodiem ex 7304 10 10, ex 7304 10 30, ex 7304 21 00, ex 7304 29 11, ex 7304 31 99, ex 7304 39 59, 7304 39 91, 7304 39 93, ex 7304 51 99, ex 7304 59 91 un ex 7304 59 93. Šie KN kodi ir norādīti vienīgi informācijai.

Šis ražojums ietver arī ražojumu, uz kuru attiecas Padomes Regula (EK) Nr. 2320/97 un (EK) Nr. 348/2000, kuram piemēro starpposma pārskatu saskaņā ar šī paziņojuma 10. nodaļu, t.i., noteikta veida dzelzs vai neleģēta tērauda bezšuvju cauruļvadi un caurules, kuru izcelsme ir Horvātijā, Rumānijā, Krievijā un Ukrainā un kuri atbilst KN kodiem 7304 10 10, 7304 10 30, 7304 31 99, 7304 39 91 un 7304 39 93.

3. Apgalvojums par dempingu

Apgalvojums par dempingu attiecībā uz Horvātiju, Rumāniju un Krieviju balstās uz normālās vērtības salīdzinājumu ar attiecīgā ražojuma eksporta cenām uz Kopienu.

Ņemot vērā pamatregulas 2. panta 7. punkta noteikumus, sūdzības iesniedzējs noteica normālo vērtību attiecībā uz Ukrainu, pamatojoties uz šā paziņojuma 5.1. punkta d) apakšpunktā minētajā tirgus ekonomikas valstī salikto normālo vērtību. Izvirzītais apgalvojums par dempingu pamatojas uz šādi aprēķinātas normālās vērtības salīdzinājumu ar attiecīgā ražojuma eksporta cenām, to pārdodot izvešanai uz Kopienu.

Pamatojoties uz šo, aprēķinātās dempinga starpības ir būtiskas visām attiecīgajām eksportētājvalstīm.

4. Apgalvojums par kaitējumu

Sūdzības iesniedzējs sniedza pierādījumus, ka attiecīgā ražojuma imports no Horvātijas, Rumānijas, Krievijas un Ukrainas atsevišķi un kopumā veido nozīmīgu tirgus daļu Kopienā un ir palielinājies tirgus daļas izteiksmē.

Ir izvirzīts apgalvojums, ka attiecīgā importētā ražojuma apjomi un cenas cita starpā ir negatīvi ietekmējušas Kopienas ražošanas nozares noteikto cenu līmeni un pārdotos apjomus, kas būtiski un negatīvi ietekmējis Kopienas ražošanas nozares vispārējo darbību, finanšu stāvokli un nodarbinātības stāvokli.

5. Procedūra

Pēc apspriedes ar padomdevēju komiteju un konstatējot, ka sūdzību iesniegusi Kopienas ražošanas nozare vai tas veikts tās vārdā un ka ir pietiekami daudz pierādījumu, lai pamatotu procesa uzsākšanu, Komisija uzsāk izmeklēšanu saskaņā ar pamatregulas 5. pantu.

5.1. Dempinga un kaitējuma noteikšanas procedūra

Izmeklēšanā nosaka, vai attiecīgais ražojums ar izcelsmi Horvātijā, Rumānijā, Krievijā un Ukrainā tiek pārdots par dempinga cenām un vai šis dempings ir radījis kaitējumu.

(a) Atlase

Ņemot vērā šajā procedūrā iesaistīto personu acīmredzami lielo skaitu, Komisija var nolemt piemērot pamatregulas 17. pantā paredzēto pārbaudi izlases veidā.

(i) Krievijas un Ukrainas eksportētāju/ražotāju atlase

Lai Komisija varētu izlemt, vai ir jāpiemēro pārbaude izlases veidā, un, ja ir, veikt atlasi, visi eksportētāji/ražotāji vai to pārstāvji ar šo tiek aicināti pieteikties Komisijā un sniegt šādu informāciju par savu uzņēmumu vai uzņēmumiem termiņā, kas noteikts šī paziņojuma 6. punkta b) apakšpunkta i) daļā, ievērojot formu, kura norādīta šī paziņojuma 7. punktā:

— nosaukums, adrese, e-pasta adrese, tālruņa un faksa, un/vai teleksa numurs un kontaktpersona,

— laika posmā no 2004. gada 1. janvāra līdz 2004. gada 31. decembrim eksportā uz Kopienu pārdotā attiecīgā ražojuma apgrozījums vietējā valūtā un apjoms tonnās,

— laika posmā no 2004. gada 1. janvāra līdz 2004. gada 30. decembrim vietējā tirgū pārdotā attiecīgā ražojuma apgrozījums vietējā valūtā un apjoms tonnās,

— vai uzņēmums plāno pieprasīt, lai tam tiktu noteikta individuālā starpība (2) (individuālās starpības var pieprasīt vienīgi ražotāji),

— precīzs to uzņēmuma darbību apraksts, kuras ir saistītas ar attiecīgā ražojuma ražošanu,

— visu attiecīgā ražojuma ražošanā un/vai pārdošanā (eksporta un / vai vietējā tirgus noiets) iesaistīto saistīto uzņēmumu (3) nosaukumi un precīzs darbības apraksts,

— jebkura cita svarīga informācija, kas palīdzētu Komisijai veikt atlasi,

— norāde uz to, vai uzņēmums vai uzņēmumi piekrīt tam, ka tos atlasa un iekļauj pārbaudāmajā izlasē, kas nozīmē, ka tiem būs jāatbild uz anketas jautājumiem un jāpiekrīt, ka to atbildes pārbaudīs klātienē.

Lai iegūtu informāciju, ko Komisija uzskata par vajadzīgu, lai veiktu eksportētāju/ražotāju atlasi, tā papildus sazināsies ar eksportētājvalsts iestādēm un jebkurām zināmām eksportētāju/ražotāju asociācijām.

(ii) Importētāju atlase

Lai Komisija varētu lemt, vai ir nepieciešama pārbaude izlases veidā un, vajadzības gadījumā, veikt atlasi, visi importētāji vai to vārdā darbojošies pārstāvji tiek lūgti sazināties ar Komisiju un sniegt šādu informāciju par to uzņēmumu vai uzņēmumiem 6. punkta b) apakšpunkta i) daļā norādītajā laikā un šā paziņojuma 7. punktā norādītajā veidā:

— nosaukums, adrese, e-pasta adrese, tālruņa un faksa, un/vai teleksa numurs un kontaktpersona,

— uzņēmuma kopējais apgrozījums, kas izteikts euro, laikā no 2004. gada 1. janvāra līdz 2004. gada 31. decembrim,

— kopējais darbinieku skaits,

— precīzs to uzņēmuma darbību apraksts, kuras ir saistītas ar attiecīgo produktu,

— tonnās izteikts apjoms un euro izteikta vērtība Horvātijas, Rumānijas, Krievijas un Ukrainas izcelsmes attiecīgā ražojuma importam un tālākpārdošanai Kopienas tirgū laikā no 2004. gada 1. janvāra līdz 2004. gada 31. decembrim,

— visu attiecīgo uzņēmumu (4), kas iesaistīti attiecīgā produkta ražošanā un/vai tirdzniecībā, nosaukumi un precīzs darbības apraksts,

— jebkura cita svarīga informācija, kas palīdzētu Komisijai veikt atlasi,

— norāde uz to, vai uzņēmums vai uzņēmumi piekrīt tam, ka tos atlasa un iekļauj pārbaudāmajā izlasē, kas nozīmē, ka tiem būs jāatbild uz anketas jautājumiem un jāpiekrīt, ka to atbildes pārbaudīs klātienē.

Lai iegūtu informāciju, ko Komisija uzskata par vajadzīgu, lai veiktu importētāju atlasi, tā papildus sazināsies ar zināmām importētāju asociācijām.

(iii) Kopienas ražotāju atlase

Ņemot vērā to, ka sūdzību atbalstījuši daudzi Kopienas ražotāji, Komisija plāno izmeklēt Kopienas ražošanas nozarei nodarīto kaitējumu, piemērojot pārbaudi izlases veidā.

Lai Komisija varētu veikt atlasi, visi ražotāji ar šo tiek aicināti sniegt šādu informāciju par savu uzņēmumu vai uzņēmumiem termiņā, kas noteikts šī paziņojuma 6. punkta b) apakšpunkta i) daļā:

— nosaukums, adrese, e-pasta adrese, tālruņa un faksa, un/vai teleksa numurs un kontaktpersona,

— uzņēmuma kopējais apgrozījums, kas izteikts euro, laikā no 2004. gada 1. janvāra līdz 2004. gada 31.decembrim,

— precīzs to uzņēmuma darbību apraksts, kuras ir saistītas ar attiecīgā ražojuma ražošanu,

— attiecīgā ražojuma pārdošanas Kopienas tirgū vērtība euro laikā no 2004. gada 1. janvāra līdz 2004. gada 31. decembrim,

— attiecīgā ražojuma noiets Kopienas tirgū tonnās laikā no 2004. gada 1. janvāra līdz 2004. gada 31. decembrim,

— attiecīgā ražojuma ražošanas apjoms tonnās laikā no 2004. gada 1. janvāra līdz 2004. gada 31. decembrim,

— visu attiecīgo uzņēmumu (5), kas iesaistīti attiecīgā ražojuma ražošanā un/vai tirdzniecībā, nosaukumi un precīzs darbības apraksts,

— jebkura cita svarīga informācija, kas palīdzētu Komisijai veikt atlasi,

— norāde uz to, vai uzņēmums vai uzņēmumi piekrīt tam, ka tos atlasa un iekļauj pārbaudāmajā izlasē, kas nozīmē, ka tiem būs jāatbild uz anketas jautājumiem un jāpiekrīt, ka to atbildes pārbaudīs klātienē.

(iv) Galīgā atlase

Visām ieinteresētajām personām, kas vēlas iesniegt svarīgu informāciju saistībā ar atlasi, tas jādara šā paziņojuma 6. punkta b) apakšpunkta ii) daļā noteiktajā termiņā.

Komisija veiks galīgo atlasi pēc apspriedes ar attiecīgajām personām, kuras ir izteikušās, ka vēlas, lai tās tiktu iekļautas pārbaudāmajā izlasē.

Pārbaudāmajā izlasē iekļautajiem uzņēmumiem jāatbild uz anketas jautājumiem šā paziņojuma 6. punkta b) apakšpunkta iii) daļā noteiktajā termiņā un jāsadarbojas saistībā ar šo izmeklēšanu.

Ja sadarbība nav pietiekama, Komisija saskaņā ar pamatregulas 17. panta 4. punktu un 18. pantu var pamatot savus atzinumus ar tās rīcībā esošajiem faktiem. Atzinums, kura pamatā ir šie pieejamie fakti, attiecīgajai personai var būt mazāk labvēlīgs, kā tas ir paskaidrots šī paziņojuma 8. punktā.

(b) Aptaujas anketas

Lai iegūtu informāciju, ko Komisija uzskata par vajadzīgu šai izmeklēšanai, tā nosūtīs anketas atlasītajiem Kopienas ražošanas nozares uzņēmumiem un Kopienas ražotāju asociācijām, atlasītajiem eksportētājiem/ražotājiem Krievijā un Ukrainā, eksportētājiem/ražotājiem Horvātijā un Rumānijā, eksportētāju/ražotāju asociācijām, atlasītajiem importētājiem, importētāju asociācijām, kas minētas sūdzībā, kā arī attiecīgās eksportētājvalsts iestādēm.

(i) Horvātijas un Rumānijas eksportētāji/ražotāji un importētāji

Visām ieinteresētajām personām iepriekš pa faksu jāsazinās ar Komisiju, bet ne vēlāk kā šī paziņojuma 6. punkta a) apakšpunkta i) daļā noteiktajā termiņā, lai uzzinātu, vai tās ir minētas sūdzībā, un vajadzības gadījumā pieprasītu anketu, ņemot vērā to, ka šī paziņojuma 6. punkta a) apakšpunkta ii) daļā minētais termiņš attiecas uz visām šīm ieinteresētajām personām.

(ii) Krievijas un Ukrainas eksportētāji/ražotāji, kas pieprasa individuālu starpību

Krievijas un Ukrainas eksportētājiem/ražotājiem, kuri pieprasa individuālu starpību, lai piemērotu pamatregulas 17. panta 3. punktu un 9. panta 6. punktu, jāiesniedz aizpildīta aptaujas anketa šā paziņojuma 6. punkta a) apakšpunkta ii) daļā noteiktajā termiņā. Tādēļ tiem aptaujas anketas jāpieprasa šā paziņojuma 6. punkta a) apakšpunkta i) daļā noteiktajā termiņā. Tomēr šīm personām jāzina, ka gadījumā, ja veic eksportētāju/ražotāju atlasi, Komisija tomēr var pieņemt lēmumu, ka tā šīm personām neaprēķinās individuālu starpību, ja eksportētāju/ražotāju skaits ir tik liels, ka individuāla izskatīšana būtu pārmērīgi apgrūtinoša un neļautu savlaicīgi pabeigt izmeklēšanu.

(c) Informācijas vākšana un uzklausīšana

Ar šo visas ieinteresētās personas tiek aicinātas darīt zināmus savus viedokļus, iesniegt informāciju, kas nav iekļauta anketās, kā arī sniegt apstiprinošus pierādījumus. Šai informācijai un pierādījumiem jānonāk Komisijā šā paziņojuma 6. punkta a) apakšpunkta ii) daļā noteiktajā termiņā

Turklāt Komisija var uzklausīt ieinteresētas personas, ja tās to pieprasa, norādot konkrētus iemeslus, kādēļ tās būtu jāuzklausa. Šis pieprasījums jāiesniedz šā paziņojuma 6. punkta a) apakšpunkta iii) daļā noteiktajā termiņā.

(d) Tirgus ekonomikas valsts izraudzīšanās

Saskaņā ar pamatregulas 2. panta 7. punkta a) apakšpunktu, lai noteiktu normālo vērtību attiecībā uz Ukrainu, ir paredzēts, ka par piemērotu tirgus ekonomikas valsti tiks izvēlēta Rumānija. Ar šo ieinteresētās personas tiek aicinātas izteikt savus apsvērumus par šīs izvēles atbilstību, ievērojot šā paziņojuma 6. punkta c) apakšpunktā noteikto termiņu.

(e) Tirgus ekonomikas statuss

Attiecībā uz tiem eksportētājiem/ražotājiem Ukrainā, kuri apgalvo un sniedz pietiekamus pierādījumus, ka viņi darbojas tirgus ekonomikas apstākļos, t.i., ka tie izpilda kritērijus, kas noteikti pamatregulas 2. panta 7. punkta c) apakšpunktā, normālo vērtību noteiks saskaņā ar pamatregulas 2. panta 7. punkta b) apakšpunktu. Eksportētājiem/ražotājiem, kuri plāno iesniegt pienācīgi pamatotus pieprasījumus, tas jāveic, ievērojot īpašo termiņu, kas noteikts šā paziņojuma 6. punkta d) apakšpunktā. Komisija nosūtīs pieprasījuma veidlapas visiem sūdzībā minētajiem eksportētājiem/ražotājiem Ukrainā un sūdzībā minētajām eksportētāju/ražotāju asociācijām, kā arī iestādēm Ukrainā.

5.2. Kopienas interešu novērtēšanas procedūra

Saskaņā ar pamatregulas 21. pantu un, ja apstiprinās apgalvojumi par dempingu un tā radītajiem zaudējumiem, pieņems lēmumu par to, vai antidempinga pasākumi nav pretrunā ar Kopienas interesēm. Šai nolūkā Kopienas ražošanas nozare, importētāji, to pārstāvības apvienības, reprezentatīvie lietotāji un reprezentatīvo patērētāju organizācijas šā paziņojuma 6. punkta a) apakšpunkta ii) daļā noteiktajā termiņā var informēt par sevi un iesniegt informāciju Komisijai, ja tie pierāda, ka viņu darbība un attiecīgais ražojums ir objektīvi saistīti. Personas, kas rīkojušās saskaņā ar iepriekšējo teikumu, var pieprasīt uzklausīšanu, norādot konkrētos iemeslus, kāpēc tās būtu jāuzklausa, šā paziņojuma 6. punkta a) apakšpunkta iii) daļā noteiktajā termiņā. Jānorāda, ka saskaņā ar 21. pantu jebkura iesniegtā informācija tiks ņemta vērā tikai tad, ja, to iesniedzot, tā ir pamatota ar faktiem.

6. Termiņi

(a) Vispārējie termiņi

(i) Termiņi, kas noteikti personām anketu vai citu pieprasījumu veidlapu pieprasīšanai

Visām ieinteresētajām personām jāpieprasa anketa vai cita pieprasījuma veidlapa pēc iespējas drīz, bet ne vēlāk kā 10 dienas pēc šā paziņojuma publicēšanas Eiropas Savienības Oficiālajā Vēstnesī.

(ii) Termiņi, kas noteikti, lai personas varētu informēt par sevi, iesniegt aizpildītas anketas un cita veida informāciju

Lai izmeklēšanā ņemtu vērā sniegto informāciju, visām ieinteresētajām personām jāsazinās ar Komisiju, lai informētu par sevi, jādara zināms savs viedoklis un jāiesniedz aizpildītas anketas vai jebkura cita informācija 40 dienu laikā pēc šā paziņojuma publicēšanas Eiropas Savienības Oficiālajā Vēstnesī, ja vien nav noteikts citādi. Jāpievērš uzmanība faktam, ka vairumā pamatregulā noteikto procesuālo tiesību īstenošana ir atkarīga no tā, vai ieinteresētā persona paziņo par sevi iepriekš minētajā laikposmā.

Izlasē iekļautajiem uzņēmumiem jāiesniedz aizpildītas anketas šā paziņojuma 6. punkta b) apakšpunkta iii) daļā noteiktajā termiņā.

(iii) Uzklausīšana

Visas ieinteresētās personas var arī pieteikties uzklausīšanai Komisijā tajā pašā 40 dienu termiņā.

(b) Konkrēts termiņš attiecībā uz atlasi

(i) Informācijai, kas norādīta 5.1. punkta a) apakšpunkta i) daļā, 5.1. punkta a) apakšpunkta ii) daļā un 5.1. punkta a) apakšpunkta iii) daļā jānonāk Komisijā 15 dienu laikā pēc šā paziņojuma publicēšanas Eiropas Savienības Oficiālajā Vēstnesī, ja Komisija paredz apspriesties ar attiecīgajām personām, kas ir izteikušas vēlmi, lai tās iekļautu galīgajā izlasē, 21 dienas laikā pēc šā paziņojuma publicēšanas Eiropas Savienības Oficiālajā Vēstnesī.

(ii) Visai pārējai informācijai, kas ir svarīga atlasei, kā norādīts 5.1. punkta a) apakšpunkta iv) daļā, jānonāk Komisijā 21 dienas laikā pēc šā paziņojuma publicēšanas Eiropas Savienības Oficiālajā Vēstnesī.

(iii) Atlasīto personu aizpildītajām anketām jānonāk Komisijā 37 dienu laikā no paziņojuma par to iekļaušanu izlasē.

(c) Konkrēts termiņš tirgus ekonomikas valsts izvēlei

Iespējams izmeklēšanā iesaistītās personas vēlēsies izteikt savus apsvērumus par to, vai ir bijis lietderīgi izvēlēties Rumāniju, kuru, kā norādīts šā ziņojuma 5.1. punkta d) apakšpunktā, ir paredzēts noteikt par tirgus ekonomikas valsti normālās vērtības noteikšanai attiecībā uz Ukrainu. Šie apsvērumi Komisijai jāsaņem 10 dienu laikā pēc šā paziņojuma publicēšanas dienas Eiropas Savienības Oficiālajā Vēstnesī.

(d) Konkrēts termiņš tirgus ekonomikas statusa un/vai atsevišķa režīma prasību iesniegšanai

Pienācīgi pamatotas prasības par tirgus ekonomikas statusu (kā norādīts šā paziņojuma 5.1. punkta e) apakšpunktā) un/vai par individuāliem noteikumiem saskaņā ar pamatregulas 9. panta 5. punktu jāiesniedz Komisijai 15 dienu laikā no šī paziņojuma publicēšanas Eiropas Savienības Oficiālajā Vēstnesī.

7. Rakstiski iesniegumi, aizpildītas anketas un sarakste

Visiem ieinteresēto personu iesniegumiem un prasībām jābūt rakstveidā (tie nedrīkst būt elektroniskā formātā, izņemot gadījumus, kad tas ir paredzēts), norādot ieinteresētās personas nosaukumu, adresi, e-pasta adresi, tālruni, faksa un/vai teleksa numuru. Visiem rakstiskajiem iesniegumiem, tostarp šajā paziņojumā pieprasītajai informācijai, aizpildītajām anketām un korespondencei, ko ieinteresētās personas veic konfidenciāli, jābūt ar norādi “Ierobežotai lietošanai” (6) un saskaņā ar pamatregulas 19. panta 2. punktu šiem dokumentiem pievieno nekonfidenciālu versiju ar norādi “Izskatīšanai ieinteresētajām personām”.

Komisijas adrese uzziņai:

European Commission Directorate General for Trade Directorate B Office: J-79 5/16 B-1049 Brussels Fakss (+32 2) 295 65 05

8. Nesadarbošanās

Ja kāda ieinteresētā persona atsakās nodrošināt pieeju nepieciešamajai informācijai vai citādi to nesniedz noteiktajā termiņā, vai arī būtiski kavē izmeklēšanu, pozitīvus vai negatīvus pagaidu vai galīgos secinājumus saskaņā ar pamatregulas 18. pantu var izdarīt, pamatojoties uz pieejamajiem faktiem.

Ja konstatē, ka kāda no ieinteresētajām personām ir sniegusi nepatiesu vai maldinošu informāciju, to neņem vērā un izmanto pieejamos faktus. Ja kāda ieinteresētā persona nesadarbojas vai sadarbojas tikai daļēji un tādēļ saskaņā ar pamatregulas 18. pantu secinājumi pamatojas uz pieejamajiem faktiem, rezultāts šai personai var būt mazāk labvēlīgs nekā tad, ja tā būtu sadarbojusies.

9. Izmeklēšanas grafiks

Atbilstoši pamatregulas 6. panta 9. punktam šo izmeklēšanu pabeigs 15 mēnešu laikā pēc šā paziņojuma publicēšanas Eiropas Savienības Oficiālajā Vēstnesī. Saskaņā ar pamatregulas 7. panta 1. punktu pagaidu pasākumus var noteikt ne vēlāk kā 9 mēnešus no šā paziņojuma publicēšanas Eiropas Savienības Oficiālajā Vēstnesī.

10. Pašreizējo pasākumu pārskatīšana

Ar Padomes Regulu (EK) Nr. 2320/97 ir noteikti galīgie antidempinga maksājumi to dažu dzelzs vai neleģētā tērauda bezšuvju cauruļvadu un cauruļu importam, kuru izcelsme cita starpā ir Krievijā un Rumānijā un kuras atbilst KN kodiem 7304 10 10, 7304 10 30, 7304 31 99, 7304 39 91 un 7304 39 93.

Ar Padomes Regulu (EK) Nr. 348/2000 ir noteikti galīgie antidempinga maksājumi to dažu dzelzs vai neleģētā tērauda bezšuvju cauruļvadu un cauruļu importam, kuru izcelsme cita starpā ir Horvātijā un Ukrainā un kuras atbilst KN kodiem 7304 10 10, 7304 10 30, 7304 31 99, 7304 39 91 un 7304 39 93.

Ja ar šo paziņojumu uzsāktajā procedūrā konstatēs, ka jānosaka pasākumi dažu Horvātijas, Rumānijas, Krievijas un Ukrainas izcelsmes dzelzs vai tērauda bezšuvju cauruļvadu un cauruļu importam, un tādēļ tie attieksies uz dzelzs vai neleģēta tērauda bezšuvju cauruļvadiem un caurulēm, ar Padomes Regulām (EK) Nr. 2320/97 un 348/2000 noteikto pasākumu turpmāka piemērošana nebūs lietderīga, un šīs regulas attiecīgi ir jāgroza vai jāatceļ. Tādēļ jāuzsāk starpposma pārskatīšana attiecībā uz Regulām (EK) Nr. 2320/97 un 348/2000, lai veiktu nepieciešamos grozījumus vai atceltu tās, ņemot vērā ar šo paziņojumu uzsākto izmeklēšanu.

Tādēļ ar šo Komisija uzsāk starpposma pārskatīšanu attiecībā uz Regulām (EK) Nr. 2320/97 un 348/2000 saskaņā ar pamatregulas 11. panta 3. punktu. Šiem starpposma pārskatiem piemēro paziņojuma 5., 6., 7. un 8. punktā izklāstītos noteikumus ar attiecīgajām izmaiņām.

(1) OV L 56, 6.3.1996., 1. lpp. Regulā jaunākie grozījumi izdarīti ar Padomes Regulu (EK) Nr. 461/2004 (OV L 77, 13.3.2004., 12. lpp.).

(2) Individuālu starpību var pieprasīt saskaņā ar pamatregulas 17. panta 3. punktu uzņēmumi, kas nav iekļauti atlasē, saskaņā ar pamatregulas 9. panta 5. punktu par atsevišķu režīmu gadījumos, kas saistīti ar ārpustirgus ekonomikas valstīm/valstīm, kuru ekonomika atrodas pārejas periodā, un saskaņā ar pamatregulas 2. panta 7. punkta b) daļu uzņēmumi, kas pieprasa tirgus ekonomikas statusu. Jāievēro, ka pieprasot atsevišķu režīmu, to nepieciešams piemērot saskaņā ar pamatregulas 9. panta 5. punktu, un pieprasot tirgus ekonomikas statusu, to nepieciešams piemērot saskaņā ar pamatregulas 2. panta 7. punkta b) daļu.

(3) Lai skaidrotu jēdzienu “saistītie uzņēmumi”, skatīt 143. pantu Komisijas Regulā (EEK) Nr. 2454/93 par Kopienas Muitas kodeksa izveidi (OV L 253, 11.10.1993., 1. lpp.).

(4) Tas nozīmē, ka dokuments paredzēts tikai iekšējai lietošanai. Tas ir aizsargāts atbilstoši 4. pantam Eiropas Parlamenta un Padomes Regulā (EK) Nr. 1049/2001(OV L 145, 31.5.2001., 43. lpp.). Tas ir konfidenciāls dokuments saskaņā ar Padomes Regulas (EK) Nr. 384/96 (OV L 56, 6.3.1996., 1. lpp.) 19. pantu un PTO Nolīguma par GATT 1994 VI panta īstenošanu (Antidempinga nolīgums) 6. pantu.

(5) OV L 322, 25.11.1997., 1. lpp. Jaunākie grozījumi izdarīti ar Padomes Regulu (EK) Nr. 1322/2004 (OV L 246, 20.7.2004., 10. lpp.).

(6) OV L 45, 17.2.2000., 1. lpp. Jaunākie grozījumi izdarīti ar Padomes Regulu (EK) Nr. 258/2005 (OV L 46, 17.2.2005., 7. lpp.).